NV เซ็นเอ็มโอยู “สจล.” ยกระดับอุตสาหกรรม “อาหารเสริม” ไทย
NV ร่วมลงนามบันทึกข้อตกลง “สจล.” แลกเปลี่ยนความรู้ทางวิศวกรรม เพื่อพัฒนาอุตสาหกรรมผลิตภัณฑ์เสริมอาหารของไทยและผลักดันให้เกิดการพัฒนาเทคโนโลยีให้มีคุณภาพทัดเทียมมาตรฐานสากล
NV ร่วมลงนามบันทึกข้อตกลง “สจล.” แลกเปลี่ยนความรู้ทางวิศวกรรม เพื่อพัฒนาอุตสาหกรรมผลิตภัณฑ์เสริมอาหารของไทยและผลักดันให้เกิดการพัฒนาเทคโนโลยีให้มีคุณภาพทัดเทียมมาตรฐานสากล
2 ธ.ค. 2565

นางยุพิน จันทร์จุฑามาศ ประธานเจ้าหน้าที่บริหาร บริษัท โนวา ออร์แกนิค จำกัด (มหาชน) หรือ NV เปิดเผยว่า ได้ร่วมพิธีลงนามบันทึกข้อตกลงความร่วมมือทางวิชาการ (MOU) กับ รศ.ดร. คมสัน มาลีสี รักษาการแทนอธิการบดี สถาบันเทคโนโลยีพระจอมเกล้าเจ้าคุณทหารลาดกระบัง หรือ สจล. โดยในการร่วมมือกันครั้งนี้ มีวัตถุประสงค์เพื่อแลกเปลี่ยนความรู้ในศาสตร์ทางวิศวกรรมเพื่อพัฒนาอุตสาหกรรมผลิตภัณฑ์เสริมอาหารของประเทศไทยและช่วยผลักดันให้เกิดการพัฒนาเทคโนโลยีกลุ่มผลิตภัณฑ์เสริมอาหารให้มีคุณภาพทัดเทียมมาตรฐานสากล และอยู่ร่วมกับสังคมและชุมชนได้อย่างยั่งยืน
ทั้งนี้ บริษัทฯ ได้ลงทุนในฝ่ายงานวิจัยและพัฒนาผลิตภัณฑ์ในทุกมิติ มุ่งเน้นหานวัตกรรมที่นำความรู้และประสบการณ์ทำงานมาเขียนเป็นคู่มือการวิจัยและพัฒนา เพื่อเป็นการบริหารองค์ความรู้ได้อย่างมีประสิทธิภาพ
ด้าน นายนวพล จันทร์จุฑามาศ ประธานกรรมการบริหาร NV กล่าวว่า บริษัทฯ มีฝ่ายวิจัยและพัฒนาผลิตภัณฑ์ เพื่อทำหน้าที่ค้นคว้า วิจัยผลิตภัณฑ์เสริมอาหารอย่างต่อเนื่อง โดยมุ่งเน้นการค้นคว้าหานวัตกรรมการพัฒนาสินค้าใหม่ๆ ที่สามารถตอบสนองต่อความต้องการของลูกค้า และสอดคล้องกับสถานการณ์ของตลาดผลิตภัณฑ์เสริมอาหาร โดยบริษัทฯ มีเป้าหมายในการวิจัยและพัฒนาผลิตผลิตภัณฑ์ใหม่ที่มีคุณภาพและไม่ส่งผลกระทบต่อสุขภาพร่างกาย ซึ่งก็สอดคล้องกับวิสัยทัศน์ของ สจล.ที่มีเป้าหมายจะพัฒนาประเทศด้วยวิทยาศาสตร์และเทคโนโลยี การสร้างสรรค์งานวิจัย และนวัตกรรมสู่สังคมโลก ตามปรัชญาของสถาบันที่ว่า การศึกษา วิจัย ด้านวิทยาศาสตร์และเทคโนโลยีเป็นรากฐานที่ดีของการพัฒนาประเทศ
“ผมเองในฐานะศิษย์เก่าของสถาบันเทคโนโลยีพระจอมเกล้าเจ้าคุณทหารลาดกระบังแห่งนี้ ก็มีปณิธานอันแรงกล้าที่จะร่วมพัฒนาสถาบันฯ และประเทศชาติไปพร้อมกับการขับเคลื่อนของท่านอธิการบดีอย่างเต็มกำลัง ตามค่านิยมบริษัท โนวา ออร์แกนิคฯ ของเราคือ ใส่ใจบริการ ทำงานอย่างมีพลัง พร้อมรับทุกสถานการณ์ มุ่งสร้างมูลค่าเพิ่ม เสริมบูรณาการอย่างสร้างสรรค์ ยึดมั่นพันธสัญญา แสวงหาความเป็นเลิศ” นายนวพล กล่าว